Gesondheidspraktisyns: Hoe hanteer ek moeilike pasiënte - Deel 1 - Solidariteit GildesSolidariteit Gildes Gesondheidspraktisyns: Hoe hanteer ek moeilike pasiënte - Deel 1 - Solidariteit Gildes
Tuis / Gesondheidpraktisyns Artikel / Gesondheidspraktisyns: Hoe hanteer ek moeilike pasiënte – Deel 1
Gesondheidspraktisyns: Hoe hanteer ek moeilike pasiënte – Deel 1
Maandag | 28 Oktober | 2019
Deur Luisa van der Linde
Die hoofdoel van gesondheidspraktisyns in 'n kliniese omgewing is om hul pasiënte na die beste van hul vermoë te behandel en te versorg.
Verskille in verwagtinge, persepsies en kommunikasiestyle veroorsaak egter soms dat daar uitdagende interaksie tussen 'n gesondheidspraktisyn en die pasiënt plaasvind.
Baie pasiënte is hoflik en volg hul praktisyn se aanbevelings sorgvuldig, maar ongelukkig nie almal nie.
Daar is 'n legio redes hoekom pasiënte soms moeilik kan raak. Party is ongelukkig oor waar en wanneer hulle slegte of lewensveranderende nuus ontvang. Ander ervaar die gesondheidspraktisyn se nie-verbale kommunikasie negatief; interpreteer boodskappe dubbelsinnig; of het hul siekte aanlyn "nagevors" en dring aan op 'n sekere tipe behandeling. Of die pasiënt worstel met die tekort aan antwoorde of oplossings; wantrou medici; of verontagsaam instruksies oor hoe om beter te word.
Gesondheidspraktisyns moet ook baie versigtig trap met hul woordkeuses; moet in moeilike omstandighede slegte nuus oordra; of is as gevolg van tydsbeperkinge nie in staat om soveel tyd aan die pasiënt te bestee soos wat hulle graag sou wou nie.
Hanteer moeilike pasiënte só
Die pasiënt kritiseer die gesondheidspraktisyn wat hulle behandel
Moenie verdedigend reageer as jy of 'n kollega kritiek kry nie. Probeer om te luister na wat die pasiënt pla en op te volg soos nodig. In plaas van te sê: "Dr. Smit sal nooit slegte raad gee nie," probeer eerder: "Ek sal jou bekommernis met dr. Smit bespreek." As die kritiek nie op jouself gemik is nie, noem dat jy die saak met jou kollega sal bespreek.
Die pasiënt huil onbedaarlik oor 'n roetine-operasie
Stel te alle tye die pasiënt gerus; wees oop en eerlik; en moet nooit valse troos bied nie. Moenie jou pasiënt se vrese afmaak as niks nie. Sê eerder: "Ons doen alles in ons vermoë om jou te help," of: "Ek sien jy is bekommerd, kom ons gesels daaroor."
Wanneer 'n ernstige siekte ter sprake is, moet nooit die nagevolge van enige operasie of behandeling minimaliseer nie. Onthou, dis beter vir pasiënte om voorbereid te wees en deel te neem aan die behandelingsbesluite as om in die duister te wees oor die gevolge van die siekte.
Die pasiënt probeer 'n bakleiery uitlok
Esther Smit, programdirekteur by die Thuto Bophelo Verpleegakademie, sê: "Dit laat my dink aan die fliek Madagascar, waar die pikkewyne net glimlag en waai… Jy moet maar jou humeur beteuel en die beste maak van die saak. As gesondheidspraktisyn sal jy meer kritiese denke moet gebruik om die saak onder beheer te hou. Makliker gesê as gedaan. Luistervaardighede kom weer in die prentjie. Luister, maar hou jou mond toe. Dis nie maklik nie, maar dit is doenbaar."
Op gapmedics.com skryf Danielle Brown dit kan maklik wees om jou humeur te verloor wanneer 'n pasiënt op jou gil, veral as jy voel dit is onregverdig.
"Maar om in wedersydse konflik met 'n pasiënt betrokke te raak, is 'n slegte idee vir 'n hele klomp redes. Jy moes as student reeds geleer het hoe om hierdie situasies te hanteer. Om op 'n pasiënt te skree is onprofessioneel."
Die webwerf www.advancedcare.com stem saam. Ongelukkige pasiënte mag probeer om jou by 'n konfliksituasie te betrek. "Jy het die reg om jou opinie te lewer, maar doen dit met respek. In plaas van verduidelik hoekom hulle medisyne laat is of hulle nie die aandag kry wat hulle nodig het nie, vra eenvoudig om verskoning en verseker die pasiënt dat jy dit sal uitsorteer."
Die pasiënt "pak af" oor familie
Moenie oordeel nie. In plaas van: "Jy het die regte ding gedoen toe jy jou man aangevat het," sê eerder: "Sjoe, dit klink of jy 'n moeilike dag het."
Esther sê: "Jy luister met 'n sagte hart, maar hou jou opinie vir jouself. Stel jou pasiënt gerus dat jy daar is om te luister en hou die situasie dop. Observasie is 'n gesondheidspraktisyn se grootste hulpmiddel. Wanneer jy in spanverband werk, kan jy hierná die saak met die multidissiplinêre span bespreek om te kyk of daar aandag gegee kan word aan emosionele ondersteuning vir die pasiënt."
Die pasiënt weier om medikasie te drink
Dit gebeur baie, veral in die kindersaal van hospitale. Dis waar jou vaardighede van geduld en oorredingsvermoë op 'n ander vlak getoets word. Jy as gesondheidspraktisyn moet 'n plan maak.
As jy 'n verduideliking van die pasiënt eis, plaas jy hom of haar op die verdediging. In plaas van: "Hoekom het jy jou medikasie gelos?" kan jy eerder vra: "Vertel my van jou probleme met die medikasie?"
As alles anders misluk, móét jy die pasiënt in kennis stel dat dit 'n negatiewe impak op sy of haar gesondheid of herstel kan hê as die medikasie nie gedrink word nie.
https://www.gapmedics.com/blog/2014/12/08/ten-things-to-understand-about-dealing-with-difficult-patients-during-med-school/